Elani Dekker (gebore in Pretoria) is ŉ Suid-Afrikaanse aktrise en danseres wat bekend is vir haar rol in die film Jou Romeo (2016), Liewe Lisa (2019) en die rol van Monique in die kykNET-sepie, Binnelanders (2018). Sy het in Graad 9, toe sy ŉ dramakursus by Lelia Etsebeth en Jacques Bessenger gedoen het, besef dat sy drama as loopbaan wil volg. In 2015 het Dekker ŉ beurs ontvang van The New York Film Acadamy, waar sy die Acting on Film-kursus gedoen het. Tydens haar verblyf in New York het sy ook haar meesterklas in ballet voltooi. Sy het onder Fiona Ramsay ŉ slypskool bygewoon vir stemkunswerk en onder leiding van Leon van Nierop radio-aanbieding en opvoering bestudeer. In 2015 het sy haar eerste hoofrol in ŉ speelfilm, Jou Romeo, gekry waar sy die geleentheid gehad het om saam met die regisseur André Velts te werk. Dekker speel ook een van die hoofrolle in die film, Vaselinetjie, ŉ film gebaseer op die roman, Vaselentjie, deur Anoeschka von Meck.